Az e jelentés által felölelt időszakban a Bizottsághoz 102 kérelem érkezett az irányelv III. és IV. mellékletének a RoHS-irányelv 5. cikkével összhangban az anyagokra vonatkozó korlátozás alóli mentességek tekintetében a tudományos és műszaki fejlődéshez való hozzáigazítása céljából, amelyek közül 50 2019 novembere és 2020 januárja között, 26 pedig 2021 januárjában érkezett be. A kérelmek szükséges tudományos és műszaki értékelését követően a Bizottság 32 egyedi, felhatalmazáson alapuló irányelvet fogadott el a III. és IV. mellékletnek az anyagokra vonatkozó korlátozások alóli mentességek tekintetében történő módosításáról. A Bizottság jelenleg további 19 felhatalmazáson alapuló jogi aktust készít elő, és 57 mentességi kérelem értékelését végzi, ami további felhatalmazáson alapuló jogi aktusokhoz vezethet.

Sem az Európai Parlament, sem a Tanács nem emelt kifogást a fent említett legutóbbi jelentés óta elfogadott, felhatalmazáson alapuló bizottsági irányelvekkel szemben, és az irányelv 22. cikkében előírt vizsgálati időszak lejártával ezeket a felhatalmazáson alapuló jogi aktusokat az Európai Unió Hivatalos Lapjában kihirdették, és azok az abban megjelölt időpontban hatályba léptek.

3.3. A korlátozott anyagok listájának módosítása (a 6. cikk (3) bekezdése)

A RoHS-irányelv 6. cikke (1) bekezdésének megfelelően a Bizottság 2014. július 22. előtt, majd ezt követően rendszeresen saját kezdeményezésére vagy egy tagállam javaslatára alapos értékelés alapján mérlegeli a korlátozott anyagok II. mellékletben szereplő jegyzékének felülvizsgálatát és módosítását. A korlátozott anyagok II. mellékletben szereplő jegyzékének felülvizsgálatára és módosítására vonatkozó intézkedéseket a Bizottság felhatalmazáson alapuló jogi aktus útján fogadja el. A korlátozott anyagok II. mellékletben szereplő jegyzékének módosításáról szóló, az előző jelentésben ismertetett felhatalmazáson alapuló irányelv nyomán 2018 januárja és 2021 februárja között a korlátozott anyagok jegyzéke felülvizsgálatának támogatása céljából tudományos és műszaki értékelő tanulmány készült, amely az érdekelt felekkel és a RoHS-irányelvet alkalmazó tagállamok szakértőivel folytatott konzultációkat is magában foglalta. A tanulmány azt a javaslatot is értékelte, amelyet a Svéd Vegyianyag-ügynökség 2018 júniusában nyújtott be a Bizottságnak a közepes lánchosszúságú klórozott paraffinoknak (MCCP) a korlátozott anyagok jegyzékébe történő felvételéről.

E tanulmány alapján a Bizottság további lépéseket fog tenni a korlátozott anyagok II. mellékletben szereplő jegyzékének módosítása érdekében.

3.4. A RoHS-irányelv szerinti felhatalmazás gyakorlására vonatkozó általános észrevételek

Számos lépést kell tenni annak érdekében, hogy a mentesség iránti kérelmek vagy az anyagokra vonatkozó új korlátozások értékelésére vonatkozó egyes felhatalmazáson alapuló jogi aktusok előkészítése és elfogadása során megfeleljenek az irányelv követelményeinek és a Bizottság minőségi jogalkotásra vonatkozó elveinek. Ezek közé tartozik különösen a tudományos és technikai értékelés kiszervezése egy külső tanácsadónak, az érdekelt felekkel folytatott széles körű konzultáció, a RoHS-irányelv szerinti felhatalmazáson alapuló jogi aktusok előkészítése céljából összehívott tagállami szakértői csoporttal folytatott konzultáció, valamint az Európai Parlament és a Tanács tájékoztatása, a Kereskedelmi Világszervezet kereskedelem technikai akadályaival foglalkozó bizottságának tájékoztatása a jogi aktusok tervezetének nyilvános véleménynyilvánítás céljából történő közzétételéről és a szolgálatközi visszajelzések ehhez kapcsolódó mérlegeléséről, valamint az Európai Parlament és a Tanács két hónapos ellenőrzési időszaka.

Az irányelv 24. cikkének (2) bekezdése előírja a Bizottság számára, hogy végezze el az irányelv általános felülvizsgálatát. A Bizottság jelenleg végzi ezt a felülvizsgálatot, és folyamatban van egy ezt alátámasztó hatásvizsgálati tanulmány elkészítése. Az irányelv korábbi értékelését alátámasztó tanulmány elkészült. Meghatározta azokat a területeket, amelyeken javítani lehetne, ideértve többek között a fent említett mentességekre vonatkozó döntési folyamatot, amit a Bizottság értékelő jelentése is tükrözni fog. A RoHS-irányelv felülvizsgálata során ezért meg fogják vizsgálni többek között a vonatkozó eljárások kezelésének módjait.

4. KÖVETKEZTETÉS

Az elmúlt öt évben a Bizottság megfelelő módon gyakorolta a 2011/65/EU irányelv értelmében ráruházott hatásköröket. A Bizottság az Európai Parlament és a Tanács figyelmébe ajánlja ezt a jelentést.